Á ennþá fermingarkjólinn sem hún fékk frá Ameríku fyrir 52 árum „ Fermingardagurinn minn er mjög eftirminnilegur dagur enda voru fermingardagarnir á Akranesi alltaf svo hátíðlegir . Það var einhver sérstakur hátíðarblær yfir bænum þessa daga . Á fermingardaginn minn var líka einstaklega gott veður , sólskin og blíða , “ segir Guðmunda Ólafsdóttir á Akranesi um fermingardaginn sinn um hvítasunnuna , 21. maí 1961 . Hún er dóttir hjónanna Öldu Jóhannesdóttur , fyrrum miðasölustúlku í Bíóhöllinni , og Ólafs B. Ólafssonar , sem lengst af var bóksali á Akranesi . Fermingarkjólinn sinn fékk Guðmunda alla leið frá Ameríku . „ Mamma átti vinkonu , sem flust hafði til Ameríku héðan af Akranesi . Þetta var hún Lalla dóttir Ella Ben en hún keypti fermingarkjólinn á mig fyrir mömmu og sendi hingað heim . Þennan kjól á ég ennþá , eins og nýjan , “ segir Guðmunda , eða Búbba eins og hún er gjarnan kölluð , meðal annars í samtali við Skessuhorn . Viðtalið við Guðmundu Ólafsdóttur , Búbbu , má lesa í heild sinni í Fermingarblaði Skessuhorns 2013 sem fylgdi blaði vikunnar .